ธุรกิจซีเคียวริตีแรงรับโลกออนไลน์
ขณะนี้ระบบคลาวด์คอมพิวติงกำลังได้รับการผลักดัน
19 ส.ค. 2554

ขณะนี้ระบบคลาวด์คอมพิวติงกำลังได้รับการผลักดัน
 โดย...พรหมเมศร์ ศิริสุขวัฒนานนท์
ขณะนี้ระบบคลาวด์คอมพิวติงกำลังได้รับการผลักดันให้เกิดการใช้งานมากขึ้นอย่างต่อเนื่อง โดยกำลังกระจายลงสู่องค์กรระดับเอสเอ็มอี หลังจากที่องค์กรขนาดใหญ่หลายแห่งใช้งานกันมาแล้ว เพราะเห็นแนวโน้มที่ชัดเจนว่าคลาวด์ฯ ช่วยลดค่าใช้จ่ายการลงทุนด้านไอที หรืออีกนัยหนึ่ง หากองค์กรขนาดเล็กมีงบด้านไอทีอยู่น้อยเพราะไม่ใช่ธุรกิจหลักขององค์กร การใช้คลาวด์ฯ คือทางเลือกที่ดี เพราะไม่ต้องดูแลระบบ ไม่ต้องมีความรู้ด้านไอที แค่ใช้งานผ่านระบบออนไลน์เท่านั้น
 




อย่างไรก็ตาม สิ่งที่ตามมาพร้อมกับระบบคลาวด์ฯ และถือเป็นข้อกังวลใจอันดับแรกสำหรับองค์กรในประเทศไทยคือ ระบบความปลอดภัย เพราะระบบดังกล่าวมีการจัดเก็บแอพพลิเคชันและโปรแกรมทั้งหมดไว้ที่ศูนย์ข้อมูล รวมถึงข้อมูลต่างๆ ทางธุรกิจก็จัดเก็บไว้ที่ใดที่หนึ่ง ซึ่งผู้ใช้ไม่จำเป็นต้องรู้ ขอแค่ใช้งานได้ก็พอ แล้วเรื่องความปลอดภัยจะเป็นอย่างไร มีการป้องกันเพียงพอหรือไม่ แน่นอนว่าผู้ไม่ประสงค์ดีทั้งหลายต่างจับจ้องจะเข้าเล่นงานส่วนนี้อยู่แล้ว นี่คือปัจจัยหลักที่ทำให้คลาวด์ฯ ในประเทศไทยยังไม่ขยายตัวเท่าที่ควร
โอกาสดังกล่าวถือเป็นส่วนที่ผลักดันให้ตลาดระบบรักษาความปลอดภัยตื่นตัวกันมากขึ้น มีการคาดการณ์ว่าตลาดระบบรักษาความปลอดภัยขององค์กรจะมีการเติบโตอย่างน้อย 15% ในปีนี้
รัฐสิริ ไข่แก้ว ผู้จัดการประจำประเทศไทย บริษัท พาโล อัลโต เน็ตเวิร์กส์ (ประเทศไทย) เปิดเผยว่า พาโล อัลโต ทำการตลาดระบบรักษาความปลอดภัยส่วนของไฟร์วอลล์ ซึ่งถือเป็นส่วนที่สำคัญที่สุดหากองค์กรต้องการเชื่อมต่อออกสู่โลกอินเทอร์เน็ต เป็นเสมือนปราการด่านแรกที่จะคัดกรองสิ่งต่างๆ ยิ่งการใช้งานออนไลน์ที่ต้องมีการเชื่อมต่อตลอดเวลา หากขาดไฟร์วอลล์ ก็เหมือนบ้านที่ไม่มีรั้ว
สำหรับในปีนี้ถือเป็นจังหวะที่องค์กรต่างๆ จะเริ่มเปลี่ยนอุปกรณ์ไฟร์วอลล์ใหม่ คาดว่าจะมีประมาณ 20% ที่มีการเปลี่ยนอุปกรณ์ โดยไฟร์วอลล์รุ่นใหม่จะเป็นเน็กซ์เจน ไฟร์วอลล์ มีการพัฒนาให้ป้องกันได้ดีขึ้น ใช้งานง่ายและเรียนรู้ควบคุมได้ตามคำสั่ง จุดเด่นของพาโล อัลโตคือ มีการออกแบบระบบป้องกันภัยใหม่ทั้งหมด จึงถือเป็นนวัตกรรมด้านความปลอดภัย ไม่ได้ดึงของเดิมที่มีอยู่มาใช้ โดยในประเทศไทยมีกลุ่มลูกค้าราชการเริ่มใช้งานแล้ว คาดว่าปีนี้จะมีรายได้ไม่ต่ำกว่า 100 ล้านบาท
นักรบ เนียมนามธรรม กรรมการผู้จัดการ บริษัท เอ็นฟอร์ซ ซีเคียวริตี้ ซิสเต็มส์ เอพี กล่าวว่า ปีนี้เป็นปีเริ่มต้น แต่ในปีหน้าเชื่อว่าองค์กร 1 ใน 3 จะมีการเปลี่ยนอุปกรณ์ ยิ่งเศรษฐกิจยังดี หลังการเลือกตั้งน่าจะดีขึ้นด้วย ซึ่งปัจจัยที่ช่วยส่งเสริมให้มีการเปลี่ยนแปลงคือ ความแพร่หลายของระบบคลาวด์คอมพิวติง และระบบเวอร์ชวลคอมพิวเตอร์ ที่ได้รับการยอมรับมากขึ้นตามลำดับ การใช้งานเว็บแอพพลิเคชันต่างๆ รวมถึงการใช้งานโซเชียล เน็ตเวิร์ก คือสิ่งที่กระตุ้นให้ต้องมีระบบการรักษาความปลอดภัยที่ดีขึ้น
“ตลาดซีเคียวริตีปีนี้ยังดีแน่นอน องค์กรต่างๆ ต่อให้ผลประกอบการไม่ดียังไงก็ต้องซื้อ อาจจะมากบ้างน้อยบ้างตามกำลังงบประมาณที่มี แต่ไม่มีไม่ได้ เพราะทุกองค์กรทำงานผ่านระบบออนไลน์กันหมดแล้ว เว้นแต่องค์กรที่ไม่ต้องการอินเทอร์เน็ต ไม่ต้องการเชื่อมต่อโลกออนไลน์ ระบบรักษาความปลอดภัย ก็อาจไม่จำเป็น” 
ด้านเอ็นฟอร์ซปีนี้คาดว่าจะมีการเติบโตประมาณ 20% เป็นรายได้ประมาณ 300 ล้านบาท เพราะมีการร่วมกับพันธมิตรใหม่ๆ ในการทำตลาดระบบรักษาความปลอดภัย
โจนาธาน แอนเดอร์สัน ผู้อำนวยการฝ่ายการตลาดและผลิตภัณฑ์ บริษัท บลูโค้ท ซิสเต็มส์ อิงค์ กล่าวว่า บลูโค้ท เดิมเน้นที่องค์กรขนาดใหญ่ แต่เพื่อตอบรับกระแสการใช้งานออนไลน์ที่แพร่หลายมากขึ้น โดยการมีระบบคลาวด์ฯ ทำให้องค์กรขนาดเล็กสามารถใช้งานออนไลน์ได้ และต้องมีระบบรักษาความปลอดภัยเข้ามาเป็นส่วนประกอบ ทางบลูโค้ทจึงได้ออกผลิตภัณฑ์ระบบคลาวด์ฯ และโมดูลด้านการป้องกันภัยบนเว็บ
ทั้งนี้ สิ่งที่เป็นตัวกระตุ้นคือ การใช้งานโซเชียลเน็ตเวิร์กที่นับวันมีแต่จะเพิ่มขึ้นเรื่อยๆ ยิ่งประชากรบนโซเชียลเน็ตเวิร์กเพิ่มขึ้น ก็เป็นเป้าหมายให้ผู้ไม่ประสงค์ดีทั้งหลายหวังจะเข้ามาใช้ประโยชน์ในทางไม่ถูกต้อง ยิ่งเมื่อรวมกับการใช้งานผ่านโมบายอินเทอร์เน็ต ที่ทำให้การใช้งานสะดวกสบายสามารถเข้าถึงได้ไม่ว่าจะอยู่ที่ใด แต่โอกาสมีช่องโหว่ให้ถูกโจมตีก็มีความเป็นไปได้มากขึ้นเช่นกัน
ดังนั้น องค์กรต่างๆ ต้องใส่ใจกับความปลอดภัยมากขึ้น โดยส่วนของเอสเอ็มอี มีแนวโน้มเอาต์ซอร์ส ระบบเพราะไม่มีไอทีเป็นของตัวเอง โดยอุปกรณ์ป้องกันของบลูโค้ทรองรับการใช้งานร่วมกับระบบคลาวด์ฯ อยู่แล้ว และมีทั้งสำหรับองค์กรขนาดใหญ่และเอสเอ็มอี ขึ้นอยู่กับว่าต้องการแบบใด แค่มีอินเทอร์เน็ตก็สามารถใช้งานได้ทันที เพราะเป็นระบบที่ทำงานอยู่บนคลาวด์ฯ ตั้งแต่ต้น
นอกจากนี้ ยังมีส่วนอุปกรณ์พร็อกซีวันสำหรับติดตั้งที่องค์กรเอสเอ็มอีโดยเฉพาะ ถือเป็นกลุ่มเป้าหมายใหม่ของบลูโค้ท โดยเชื่อว่าตลาดเอสเอ็มอีมีซีเคียวริตี มูลค่าประมาณ 180 ล้านบาทต่อปี